b"\n_START_ARTICLE_\nManuel Vald\xc3\xa9s Blasco\n_START_SECTION_\nObra\n_START_PARAGRAPH_\nDespr\xc3\xa9s de la dissoluci\xc3\xb3 de l'Equip Cr\xc3\xb2nica, va continuar conreant l'est\xc3\xa8tica Pop que l'havia caracteritzat, per\xc3\xb2 buscant inspiraci\xc3\xb3 en l'art dels segles XVI i XVII._NEWLINE_Influ\xc3\xaft per Rembrandt, Rubens, Vel\xc3\xa1zquez i Matisse, Manolo Vald\xc3\xa9s realitza una obra de gran format en la qual les llums i colors expressen un sentiment de tactilitats pel tractament donat als materials. La seua obra for\xc3\xa7a l'observador a indagar en la mem\xc3\xb2ria i buscar imatges significatives de la hist\xc3\xb2ria de l'art._NEWLINE_A m\xc3\xa9s dels treballs exposats com a integrant de l'Equip Cr\xc3\xb2nica, Vald\xc3\xa9s va realitzar, entre els anys 1965 i 1981, m\xc3\xa9s de 70 exposicions, tant individuals com col\xc2\xb7lectives._NEWLINE_A partir de l'any 1989 la seua producci\xc3\xb3 va girar vers l'escultura. Com a escultor, \xc3\xa9s autor de La Dama del Manzanares (2003), obra de 13 metres d'al\xc3\xa7ada situada al Parc Lineal del Manzanares (Madrid) i de la Dama Ib\xc3\xa8rica (2006), situada en l'Avinguda de les Corts Valencianes de Val\xc3\xa8ncia. Tamb\xc3\xa9 dugu\xc3\xa9 a terme l'escultura Asturcones per a la ciutat d'Oviedo, a Ast\xc3\xbaries, l'any 2005._NEWLINE_Ha rebut nombrosos premis, entre els quals destaquen: el Premi Senyera de l'Ajuntament de Val\xc3\xa8ncia (1964), la Medalla de plata de la II Biennal Internacional de Gravats a T\xc3\xb2quio, el premi Alfons Roig de la Diputaci\xc3\xb3 de Val\xc3\xa8ncia (1984), Premi Nacional d'Arts Pl\xc3\xa0stiques d'Espanya (1986), la Condecoraci\xc3\xb3 de l'Ordre d'Andr\xc3\xa9s Bello a la classe de Banda d'Honor, a Vene\xc3\xa7uela (1993), etc."